বাঙালির বিয়ে যেন উৎসব। আইবুড়ো ভাত থেকে শুরু করে অষ্টমঙ্গলা, নানা রকমের রীতিতে মেতে থাকে বাঙালি। তবে এর মধ্যে বেশ কয়েকটি রীতি যে পুরুষতান্ত্রিক সমাজের প্রতিচ্ছবি তা বলাই যায়। ভাত কাপড়ের দায়িত্ব থেকে  পরিবারের কাছে কনকাঞ্জলি এসব যে নেহাৎ আনন্দ করার উৎসব নয়, তা একটু খতিয়ে দেখলেই বোঝা যায়। এবার এই ধরনের রীতির বিরুদ্ধে রুখে দাঁড়ালেন খোদ এক বিয়ের কনে। সেই ভিডিও এই মুহূর্তে সোশ্যাল মিডিয়ায় ভাইরাল। 
 

ভিডিও-য় দেখা যাচ্ছে, বিয়ের কনে বিদায়বেলায় দরজার কাছে দাঁড়িয়েছেন কনকাঞ্জলির জন্য। এই রীতিতে কনেরা  থেকে মায়ের আঁচলে চাল ছুড়ে বলে, ‘‘বাবা-মায়ের ঋণ শোধ করে দিয়ে গেলাম।’’ কিন্তু এই ভাইরাল কনে মোটেও এসব বলেননি। মায়ের আঁচলে চাল ছুঁড়ে দিলেও তিনি মুখে বলেন, ‘‘বাবা মায়ের ঋণ আবার কী শোধ করব! বাবা মায়ের ঋণ কোনও দিনই শোধ করা যায় না।’’ 
এই পুরনো রীতির বিরুদ্ধে নতুন বউয়ের এমন রুখে দাঁড়ানোকে সমর্থন করেন পরিবারের বাকি সদস্যরা। প্রত্যেকেই এই ঘটনা নিয়ে নিজেদের মধ্যে হাসাহাসি করতে থাকেন।